CELEX: C2006/326/130
Language: sl
Date: 2006-12-30 00:00:00
Title: Zadeva T-303/06: Tožba, vložena 6. novembra 2006 — UniCredito Italiano proti UUNT — Union Investment Privatfonds (Uniweb)

30.12.2006   
            
            
               SL
            
            
               Uradni list Evropske unije
            
            
               C 326/60
            
         Tožba, vložena 6. novembra 2006 — UniCredito Italiano proti UUNT — Union Investment Privatfonds (Uniweb)
   (Zadeva T-303/06)
   (2006/C 326/130)
   Jezik postopka: italijanščina
   Stranke
   
      Tožeča stranka: UniCredito Italiano S.p.A (Genova, Italija) (zastopnika: G. Floridia in R. Floridia, avvocati)
   
      Tožena stranka: Urad za usklajevanje na notranjem trgu (UUNT)
   
      Druga stranka pred odborom za pritožbe: Union Investment Privatfonds GmbH
   Predlog tožeče stranke
   
               —
            
            
               Razveljavitev odločbe drugega odbora za pritožbe UUNT z dne 5. septembra 2006, sprejete v združenem postopku R 196/2005-2 in R 211/2005-2 v zvezi postopkom z ugovorom št. B490971 zoper prijavo znamke Skupnosti št. 2.236.164.
            
         Tožbeni razlogi in bistvene trditve
   
      Prijavitelj znamke Skupnosti: Tožeča stranka.
   
      Zadevna znamka Skupnosti: Besedna znamka „UNIWEB“ (prijava št. 2.236.164) za storitve iz razredov 35, 36 in 42.
   
      Imetnik znamke ali znaka, navajanega v postopku z ugovorom: Union Investment Privatfonds GmbH, prej Union Investment Gesellschaft GmbH.
   
      Znamka ali znak, navajan v postopku z ugovorom: Nemški besedni znamki „UNIFONDS“ (št. 991.995) in „UNIRAK“ (št. 991.997) in nemška figurativna znamka „UNIZINS“ (št. 2.016.954) za razlikovanje vlaganj sredstev v smislu razreda 36.
   
      Odločba Oddelka za ugovore: Ugovoru se delno ugodi, in sicer v delu, v katerem je verjetnost zmede priznana „samo glede podobnih storitev“.
   
      Odločba Odbora za pritožbe: Zavrnitev pritožbe.
   
      Navajani tožbeni razlogi: V izpodbijani odločbi naj bi bila nepravilno uporabljena teorija širšega varstva tako imenovanih serij znamk, ki jo je v sodbi z dne 23. februarja 2006 v zadevi Bainbridge, T-194/03, navedlo Sodišče prve stopnje, ker nista podani za tak namen potrebni predpostavki: a) da je skupni element serije prejšnjih znamk razlikovalen; in b) da je upoštevna javnost prejšnje znamke uporabljala in sprejemala kot take, ki se nanašajo na več proizvodov in/ali storitev.